Amplats veroordeel moord op mynerArgieffoto “Ons spreek ons innige simpatie uit en gee ons innige meegevoel aan die familie, vriende en kollegas van die oorledene,” het Chris Griffith, uitvoerende hoof van Amplats, in ‘n verklaring gesê. “Ons sal voortgaan om nou saam met die Suid-Afrikaanse Polisiediens te werk om te verseker dat diegene wat verantwoordelik was vir hierdie daad voor die gereg gebring word.” Amplats kon nie bevestig aan watter vakbond die oorledene behoort het nie en sê ondersoeke duur voort. Die mynmaatskappy het alle vorme van intimidasie en geweld veroordeel maar sê hy erken nogtans werknemers se reg om te staak. Amplats sê die werknemers wat graag wil terugkeer werk toe moet toegelaat word om dit te doen. NUM het vroeër gesê dat dit een van sy lede is wat vermoor is. Volgens die vakbond is die mynwerker met messe doodgesteek in Sondela buite Rustenburg. Hy is glo vermoor omdat hy wou terugkeer werk toe. Supra Mahumapelo, premier van Noordwes, het intussen ook die moord veroordeel en sê die dood van een mynwerker is een te veel. “Veragtelike dade van geweld en intimidasie teen nie-stakende werkers noodsaak die betrokke partye in die loongeskil om mekaar te vind en die staking tot ‘n einde te bring.” Mahumapelo het ‘n beroep gedoen op die publiek om die polisie by te staan in hulle ondersoek. Hy het ook ‘n beroep gedoen op die platinummyne om veiligheid by die werkplek op te skerp. Meer as 70 000 Amcu-lede wat vir Lonmin, Implats en Amplats werk, het op 23 Januarie begin staak. Die werknemers eis ‘n minimum basiese salaris van R12 500 per maand.